ตปท.ขายหุ้นพักตราสารหนี้
ขอรอดูผลเลือกตั้งสหรัฐก่อนรวม10เดือนต่างชาติซื้อหนัก
1 พ.ย. 2555

ขอรอดูผลเลือกตั้งสหรัฐก่อนรวม10เดือนต่างชาติซื้อหนัก
เงินต่างชาติขายหุ้นยังไม่ไปไหน โยกซื้อตราสารหนี้–อนุพันธ์
นักลงทุนต่างชาติยังคงขายสุทธิในตลาดหุ้นไทย แต่เป็นจำนวนที่น้อยลง โดยวันที่ 31 ต.ค.ที่ผ่านมา ขายเพียง 313.33 ล้านบาท ทำให้รวมทั้งเดือน ต.ค. มียอดขายสุทธิ 17,891.92 ล้านบาท และรวมทั้งปี 2555 ต่างชาติขายสุทธิทั้งสิ้น 47,125 ล้านบาท 
ทางด้านตลาดตราสารหนี้ วันที่ 31 ต.ค.ที่ผ่านมา นักลงทุนต่างชาติซื้อสุทธิมูลค่า 353 ล้านบาท ลดลงจากวันก่อนที่ซื้อสุทธิถึง 14,074 ล้านบาท 
น.ส.อริยา ติรณะประกิจ ผู้ช่วยกรรมการผู้จัดการ สมาคมตลาดตราสารหนี้ไทย กล่าวว่า มีบ้างที่นักลงทุนต่างชาติขายหุ้นไทยแล้วเข้าซื้อตราสารหนี้ระยะสั้นเพื่อพักเงินไว้ แต่ไม่ใช่ทั้งหมด โดยต่างชาติมีการซื้อขายตราสารหนี้อยู่ตลอดเวลา 
ขณะนี้บรรยากาศการลงทุนในตลาดตราสารหนี้คึกคักมากขึ้น หลังจากคณะกรรมการนโยบายการเงิน (กนง.) ลดดอกเบี้ยนโยบายลง 0.25% เหลือ 2.75% ทำให้ตลาดเห็นสัญญาณดอกเบี้ยมีแนวโน้มขาลงชัดเจนกว่าที่ผ่านมา และคาดว่ามีโอกาสที่ กนง.จะปรับลดดอกเบี้ยลงอีกครั้งในปีนี้หรือต้นปีหน้าเพื่อกระตุ้นเศรษฐกิจ
“ตอนนี้ยังไม่เห็นสัญญาณเงินทุนต่างชาติไหลบ่าเข้ามาลงทุนในตลาดตราสารหนี้ไทย เห็นเป็นลักษณะการลงทุนแบบซึมมากกว่า เนื่องจากตลาดกำลังรอดูผลการเลือกตั้งประธานาธิบดีสหรัฐอเมริกาในวันที่ 6 พ.ย.นี้ นักลงทุนจึงยังไม่ตัดสินใจว่าจะทุ่มเงินลงทุนไปที่ไหน ขอพักเงินในตราสารหนี้ระยะสั้นก่อน” น.ส.อริยา กล่าว
ปัจจุบันนักลงทุนต่างชาติถือครองตราสารหนี้ระยะยาวสัดส่วน 65% และตราสารหนี้ระยะสั้นประมาณ 35% ส่งผลให้ ณ สิ้นเดือน ต.ค. ต่างชาติมียอดคงค้าง 7.05 แสนล้านบาท เพิ่มขึ้น 2.85 แสนล้านบาท เทียบกับสิ้นปี 2554 ที่มีอยู่จำนวน 4.2 แสนล้านบาท 
ด้านตลาดอนุพันธ์ เมื่อวันที่ 30 ต.ค.ที่ผ่านมา นักลงทุนต่างชาติมียอดซื้อ Set50 Futures จำนวน 819 สัญญา ส่วนรวมสินค้าทุกประเภทต่างชาติซื้อสุทธิ 2,382 สัญญา วันที่ 31 ต.ค. ต่างชาติพลิกมาขายสุทธิ 354 สัญญา
มาร์เก็ตติง กล่าวว่า แนวโน้มตลาดหุ้นยังมีโอกาสปรับตัวขึ้นเหนือ 1,300 จุดได้ในช่วงสั้น แม้นักลงทุนต่างชาติยังคงขายสุทธิก็ตาม แต่กลับเข้าซื้อ Set50 Futures สะท้อนถึงแนวโน้มตลาดในทางบวก 
ขณะนี้มีแรงเข้ามาซื้อเก็งกำไร หลังจากคาดการณ์ว่าตัวเลข PMI ของจีนจะออกมาดี และรอดูการประกาศตัวเลขการจ้างงานนอกภาคเกษตรของสหรัฐ
ด้านบริษัทศูนย์วิจัยกสิกรไทย ระบุว่า ค่าเงินบาทและเงินเอเชียแข็งค่าขึ้นสอดคล้องกับค่าเงินยูโร ท่ามกลางแรงซื้อสินทรัพย์เสี่ยงของนักลงทุนที่สะท้อนผ่านแรงซื้อในตลาดหุ้น โดยตลาดเอเชียส่วนใหญ่ปรับตัวขึ้น รวมถึงหุ้นไทยบวก 4.44 จุด